b'\n_START_ARTICLE_\nAtenska demokracija\n_START_PARAGRAPH_\nAtenska demokracija je prva oblika demokrati\xc4\x8dne dru\xc5\xbebe v zahodnem svetu. Je naziv za politi\xc4\x8dno ureditev, ki se je razvila v starogr\xc5\xa1kem polisu Atene in njeni neposredni okolici (Atiki) okoli leta 500. pr. n. \xc5\xa1t. Zanjo se zelo pogosto navaja, da predstavlja prvo demokrati\xc4\x8dno obliko vladavine zapisane v zgodovini. Tudi ostali starogr\xc5\xa1ki polisi so vzpostavljali demokracijo, a ni bila nobena tako dolgotrajna, stabilna ali vplivna oziroma o nobeni drugi ni toliko zanesljivih virov._NEWLINE_Zna\xc4\x8dilnost atenske demokracije je bila njena neposrednost, v njej so, v ve\xc4\x8dji ali manj\xc5\xa1i meri, sodelovali vsi dr\xc5\xbeavljani brez posrednikov, vklju\xc4\x8dno v zakonodajni in izvr\xc5\xa1ni ter sodni oblasti. Zaradi tega je bilo javno mnenje pomemben element politike, nanj pa so imeli mo\xc4\x8dan vpliv satiri\xc4\x8dni pesniki in dramatiki._NEWLINE_Demokracija je bila prekinjena dvakrat, v pelopone\xc5\xa1ki vojni, obnovil jo je arhont Evklid. Demokracijo so leta 322. pr. n. \xc5\xa1t. ukinili makedonski osvajalci, in jo kasneje spet obnovili, \xc4\x8deprav so njene razmere glede na na\xc4\x8din iz 5. st. pr. n. \xc5\xa1t. predmet razprav med zgodovinarji.\n_START_SECTION_\nOzadje\n_START_PARAGRAPH_\nDrakon (arhont) - 621. pr. n. \xc5\xa1t.: \xc2\xbbTudi najmanj\xc5\xa1i prekr\xc5\xa1ek zaslu\xc5\xbei smrt, a za ve\xc4\x8djega ne obstoja ve\xc4\x8dja kazen\xc2\xab\xc2\xa0(drakonske kazni)'